### NN 19/2025 (5.2.2025.), Odluka o osnivanju Povjerenstva za provedbu Operativnog programa za bošnjačku nacionalnu manjinu

VLADA REPUBLIKE HRVATSKE

171

Na temelju članka 24. stavaka 1. i 3. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18., 80/22. i 78/24.), a u vezi s Operativnim programom nacionalnih manjina za razdoblje 2024. – 2028., Vlada Republike Hrvatske je na sjednici održanoj 31. siječnja 2025. donijela

ODLUKU

O OSNIVANJU POVJERENSTVA ZA PROVEDBU OPERATIVNOG PROGRAMA ZA BOŠNJAČKU NACIONALNU MANJINU

I.

Osniva se Povjerenstvo za provedbu aktivnosti 2.1. Operativnog programa za bošnjačku nacionalnu manjinu (u daljnjem tekstu: Povjerenstvo).

II.

Zadaće Povjerenstva su:

– provesti aktivnosti radi otklanjanja administrativnih poteškoća u procesu izjašnjavanja pripadnika bošnjačke nacionalne manjine u registru birača

– provoditi kontinuirano informiranje pripadnika bošnjačke nacionalne manjine o njihovim pravima koja proizlaze iz Ustavnog zakona o pravima nacionalnih manjina (»Narodne novine«, br. 155/02., 47/10. – Odluka i Rješenje Ustavnog suda Republike Hrvatske, 80/10., 93/11. – Odluka Ustavnog suda Republike Hrvatske i 93/11. – Odluka Ustavnog suda Republike Hrvatske)

– provoditi kampanju u cilju olakšavanja pristupa pripadnika bošnjačke nacionalne manjine pred nadležnim upravnim tijelima za vođenje registra birača u županijama, odnosno Gradu Zagrebu.

III.

Mandat članova Povjerenstva traje za vrijeme provedbe Operativnog programa nacionalnih manjina za razdoblje 2024. – 2028.

IV.

Predsjednikom Povjerenstva imenuje se državni tajnik u Ministarstvu pravosuđa, uprave i digitalne transformacije u čijem je djelokrugu promicanje ljudskih prava i prava nacionalnih manjina.

Zamjenikom predsjednika Povjerenstva imenuje se ravnatelj Uprave za ljudska prava, nacionalne manjine i etiku u Ministarstvu pravosuđa, uprave i digitalne transformacije.

Članovi Povjerenstva su:

– dva predstavnika Ministarstva pravosuđa, uprave i digitalne transformacije

– predstavnik Ureda za ljudska prava i prava nacionalnih manjina

– predstavnik Savjeta za nacionalne manjine

– predstavnik Grada Zagreba

– predstavnik Hrvatske zajednice županija

– predstavnik Sisačko-moslavačke županije

– predstavnik Karlovačke županije

– predstavnik Istarske županije

– predstavnik Primorsko-goranske županije

– predstavnik Instituta za istraživanje migracija

– predstavnik udruge Bošnjaci zajedno! – Nacionalna koordinacija Bošnjaka u Republici Hrvatskoj

– predstavnik udruge Bošnjačkog nacionalnog savjeta

– predstavnik Koordinacije županijskih vijeća, Vijeća Grada Zagreba i predstavnika za županije bošnjačke nacionalne manjine u Republici Hrvatskoj.

U rad Povjerenstva po potrebi mogu biti uključeni i predstavnici drugih tijela i institucija te drugi stručnjaci, ali bez prava glasa.

V.

Stručne i administrativne poslove za Povjerenstvo obavlja Ministarstvo pravosuđa, uprave i digitalne transformacije, Uprava za ljudska prava, nacionalne manjine i etiku.

VI.

Članovi Povjerenstva imaju pravo na naknadu u iznosu od 50,00 eura po sjednici za sudjelovanje na sjednicama Povjerenstva, izuzev članova Povjerenstva koji su zaposleni u državnoj odnosno javnoj službi.

Članovi Povjerenstva imaju pravo na naknadu putnih troškova i dnevnica za provedbu aktivnosti iz točke II. ove Odluke na teret Ministarstva pravosuđa, uprave i digitalne transformacije.

Sredstva za isplatu naknade iz stavaka 1. i 2. ove točke osigurana su u državnom proračunu Republike Hrvatske na poziciji Ministarstva pravosuđa, uprave i digitalne transformacije, aktivnosti A677030 – Operativni program za nacionalne manjine.

Zadužuje se Ministarstvo pravosuđa, uprave i digitalne trans­formacije da o stupanju na snagu ove Odluke izvijesti tijela iz točke IV. ove Odluke.

Tijela iz točke IV. ove Odluke obvezuju se dostaviti Ministarstvu pravosuđa, uprave i digitalne transformacije prijedlog predstavnika koji će sudjelovati u radu Povjerenstva u roku od deset dana od dana stupanja na snagu ove Odluke.

VII.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/25-04/14

Urbroj: 50301-04/32-25-2

Zagreb, 31. siječnja 2025.

Predsjednik
mr. sc. Andrej Plenković, v. r.